കപ്പല്ശാലയിലെ ബോംബ് ഭീഷണി: അറസ്റ്റ് വൈകില്ലെന്ന് സൂചന കൊച്ചി: കൊച്ചി കപ്പല്ശാലയിലും നിര്മ്മാണത്തിലിരിക്കുന്ന വിമാനവാഹിനി കപ്പലായ ഐ.എന്.എസ് വിക്രാന്തിലും ബോംബ് സ്ഫോടനം നടത്തുമെന്ന് ഇമെയിലിലൂടെ ഭീഷണി സന്ദേശം അയച്ചയാളെക്കുറിച്ച് അന്വേഷണസംഘത്തിന് നിര്ണായക വിവരം ലഭിച്ചു. സൈബര് ഡോം, സൈബര് സെല് എന്നിവയുടെ സംയുക്താന്വേഷണത്തിലാണ് ഇയാളിലേക്ക് വഴിതുറക്കുന്ന വിവരം ലഭിച്ചത്. കൊച്ചി കപ്പല്ശാലയിലെ മുന് ജീവനക്കാരനെയാണ് പൊലീസ് സംശയിക്കുന്നത്. ഇക്കാര്യം ഇന്നലെ കേരളകൗമുദി റിപ്പോര്ട്ട് ചെയ്തിരുന്നു. ഇയാള് ആരാണെന്നോ എവിടെ നിന്നാണ് സന്ദേശം അയച്ചതെന്നോ പൊലീസ് വെളിപ്പെടുത്തിയിട്ടില്ല. അറസ്റ്റ് ഉടനുണ്ടാകുമെന്ന് സൂചനയുണ്ട്. ഭീഷണിസന്ദേശം ലഭിച്ച കപ്പല്ശാലയിലെ അഞ്ച് ഉന്നത ഉദ്യോഗസ്ഥരില് നിന്ന് അസിസ്റ്റന്റ് കമ്മിഷണര് വൈ. നിസാമുദ്ദീന്റെ മേല്നോട്ടത്തില് സൗത്ത് പൊലീസ് മൊഴി രേഖപ്പെടുത്തി. കപ്പല്ശാലയുമായി ബന്ധപ്പെട്ട വിവരങ്ങളടക്കം ഭീഷണി സന്ദേശത്തിലുള്ളതിനാല്, ജീവനക്കാരെ മുഴുവന് ചോദ്യം ചെയ്യും. വന്തുക ക്രിപ്റ്റോ കറന്സിയായ ബിറ്റ് കോയിനായി നല്കിയില്ലെങ്കില് സ്ഫോടനം നടത്തുമെന്നാണ് അജ്ഞാതന്റെ ഭീഷണി. തനിക്ക് മേല് പാകിസ്ഥാന് ഏജന്റുമാരുടെ സമ്മര്ദ്ദമുണ്ടെന്നും, പണം നല്കിയില്ലെങ്കില് ബോംബുകള് പൊട്ടിക്കുമെന്നും പറയുന്നു. തുക എത്രയാണെന്ന് സന്ദേശത്തിലില്ല. കഴിഞ്ഞമാസം 24നാണ് ആദ്യ ഭീഷണിസന്ദേശം ലഭിച്ചത്. വിശദമായ പരിശോധന നടത്തിയെങ്കിലും സ്ഫോടകവസ്തുക്കള് കണ്ടെത്താനായില്ല. കഴിഞ്ഞയാഴ്ചയാണ് രണ്ടാമത്തെ സന്ദേശമെത്തിയത്. നേവി, കോസ്റ്റല് പൊലീസ്, കൊച്ചി സിറ്റി പൊലീസ് എന്നിവരടങ്ങിയ പ്രത്യേക സംഘം കപ്പല്ശാലയ്ക്ക് പുറത്തെ സുരക്ഷ ഏറ്റെടുത്തു. കായലില് ബോട്ടിലും നിരീക്ഷണ സംഘമുണ്ട്. കപ്പല്ശാലയ്ക്കുള്ളിലെ സുരക്ഷാ ചുമതല സി.ഐ.എസ്.എഫിനാണ്. കനത്ത സുരക്ഷയിലാണ് കപ്പല്ശാലയും പരിസരവും.സൈബര് പൊലീസടക്കം പ്രത്യേക സംഘമാണ് കേസന്വേഷിക്കുന്നത്. ചില വിവരങ്ങള് ലഭിച്ചിട്ടുണ്ട്. ഐശ്വര്യ ഡോംഗ്റെ, ഡി.സി.പി, കൊച്ചി സിറ്റി പൊലീസ്